Tweejarige in waakeenheid veg terug, sê pa | Netwerk24
Tweejarige in waakeenheid veg terug, sê pa
Deur Alet Van Der Walt 04 November 2019 06:00
Die pa van 'n tweejarige meisie wat in die waakeenheid van die Mediclinic Bloemfontein om haar lewe veg, sê hy moes voorheen 'n hofbevel kry net om sy kind te kon sien.
Die meisie is verlede Dinsdag na 'n dokter in Virginia in die Vrystaat gebring omdat sy stuiptrekkings gekry het.
Dié dokter het opdrag gegee dat sy inderhaas na die Mediclinic Welkom gebring word. Hier is sy weens die erns van haar toestand na Bloemfontein oorgeplaas.
Die kind het 'n gebreekte arm, skedelbreuk en bloeding op die brein opgedoen. Kindermishandeling word vermoed.
'n Noodoperasie is op haar gedoen en sy moes vier eenhede bloed kry. Sy is tans onder verdowing.
Lees ook: Kind veg vir haar lewe na stiefpa glo al lank hulp vra
Haar pa, wat in Gauteng woon, waak by haar hospitaalbed. Hy sê sy probeer haar oë oopmaak en druk sy hand wanneer hy met haar gesels.
k gaan nou alles doen wat ek kan om volle toesig oor my kind te kry.
"Sy veg terug, ek is so trots op haar."
Hy meen die stelsel laat pa's in Suid-Afrika in die steek. Hy probeer maatskaplike dienste reeds sedert Junie vanjaar oortuig om ondersoek na sy kind se welstand in te stel. Sy het kneusplekke en beserings gehad wat hom onrustig gemaak het.
"Ek het in Benoni en Virginia om hulp aangeklop.
"Ek moes ná haar geboorte aandring op 'n vaderskapstoets om besoekregte te kry. Daar is hope prokureursbriewe geskryf voordat ek haar gereeld kon sien."
Hy ry elke tweede naweek uit Gauteng na Virginia om sy kind Saterdae en Sondae te sien.
"Ek gaan nou alles doen wat ek kan om volle toesig oor my kind te kry. Sy is my lewe, maar haar ma kyk hoe moeilik sy dit vir my kan maak om my kind te sien."
Brig. Sam Makhele, polisiewoordvoerder, sê die polisie ondersoek die oorsaak van die kind se beserings. Hulle wag op 'n mediese verslag en wil nie nou bespiegel nie.
Die polisie vra mense wat kan help met die ondersoek om kapt. Liesl Goosen van die polisie se eenheid vir gesinsgeweld, seksuele oortredings en kinderbeskerming (FCS) in Thabong te kontak.
Engo Kinder- en Gesinsorg het Vrydag gesê hy beskou die bewerings teen die betrokke maatskaplike werker in 'n ernstige lig en ondersoek die saak.